KIRJALLINEN KYSYMYS E-2237/01 esittäjä(t): Caroline Lucas (Verts/ALE) neuvostolle. EU:n suhteet Kolumbiaan / rauhanprosessia tukeva EU:n avustusohjelma.



Virallinen lehti nro 115 E , 16/05/2002 s. 0043 - 0044



KIRJALLINEN KYSYMYS E-2237/01 esittäjä(t): Caroline Lucas (Verts/ALE) neuvostolle (26. heinäkuuta 2001) Aihe: EU:n suhteet Kolumbiaan / rauhanprosessia tukeva EU:n avustusohjelma Komissiota on jo aikaisemmin pyydetty takaamaan, että EU:n avustusohjelma pidetään täysin erillään Plan Colombiasta. Olemme kuitenkin huolissamme siitä, että EU:n varoja voidaan kanavoida Fondo de Invorsiones para la Paz -ohjelman kautta, joka on Plan Colombian avustusrahasto. Voiko neuvosto selventää, miten EU:n varat kanavoidaan ja mitä kriteerejä käytetään läpinäkyvyyden ja paikallisten asukkaiden ja kansalaisjärjestöjen osallistumisen takaamiseksi hankkeiden suunnittelussa, täytäntöönpanossa ja seurannassa? Koska EU tulee toimittamaan Euroopan parlamentille ensimmäisen puolivuosittaisen arvioinnin rauhanprosessin edistymisestä ja tuleeko mainittu raportti sisältämään riippumattoman arvioinnin siitä, miten Kolumbian hallitus kunnioittaa ihmisoikeuksia erityisesti puolisotilaallisten joukkojen ja niiden taloudellisten tukijoiden toiminnan ehkäisemisen osalta? Useat raportit osoittavat, että Yhdysvaltojen sotilasavun mahdollistama viljelmien polttaminen johtaa vakaviin ihmisoikeuksien loukkauksiin, joista voidaan mainita ihmisten pakottaminen pois asuinsijoiltaan sekä ihmisten terveyden ja ympäristön vahingoittaminen. Ottaen huomioon, että EU on vastuussa ihmisoikeuksien edistämisestä kaikkialla maailmassa, miten EU aikoo Yhdysvaltojen kanssa käymässään poliittisessa vuoropuhelussa puuttua siihen, että Kolumbian hallitus ei täytä sotilasavun ehtona olevia ihmisoikeusvaatimuksia? Ottaen huomioon, että kansalaisyhteiskunnan osallistumisen vahvistaminen on EU:n apupaketin tärkeimpiä tavoitteita, mitä mekanismeja tullaan käyttämään sujuvan vuoropuhelun takaamiseksi komission ja neuvoston ja Kolumbian ja EU:n kansalaisjärjestöjen välillä? Miten kansalaisyhteiskunnan tiedonsaantia aiotaan parantaa? Vastaus (17. joulukuuta 2001) 1. Neuvosto seuraa edelleen tiiviisti Kolumbian tilanteen kehittymistä. Sillä on jo ollut useaan otteeseen ja erityisesti Euroopan parlamentin, komission jäsenen Poul Nielsonin ja ruotsalaisen valtiosihteerin Lars Danielssonin välillä 31. tammikuuta 2001 käydyssä keskustelussa tilaisuus ilmoittaa Euroopan parlamentille kannastaan Kolumbian rauhanprosessiin ja EU:n avustusohjelmaan. Neuvosto on edelleen valmis toimittamaan Euroopan parlamentille tietoja asiasta. 2. Brysselissä 30. huhtikuuta 2001 Kolumbian rauhanprosessin tueksi pidetyssä kolmannessa kansainvälisessä kokouksessa EU esitteli ohjelmansa Kolumbian rauhanprosessin tukemiseksi. Ohjelman tarkoituksena on edistää ja suojella ihmisoikeuksien, humanitaarisen oikeuden ja perusvapauksien kunnioittamista, parantaa paikallisten asukkaiden elinoloja, rohkaista korvaavaan viljelyyn ja biologisen monimuotoisuuden suojaamiseen sekä tukea rakennemuutosten toteuttamista kaikilla selkkauksia ruokkivilla aloilla. Muun muassa kansalaisyhteiskunnan osallistumisen vahvistaminen kuuluu ohjelman painopistealueisiin. 3. Tämä yli 330 euron ohjelma rahoitetaan sekä viidentoista jäsenvaltion osuuksista että yhteisön talousarviosta. Näiden varojen käytöstä, niiden käytön avoimuudesta ja muun muassa kansalaisyhteiskunnan tehokkaasta osallistumisesta hankkeisiin päätetään jäsenvaltioiden ja komission yhteistyölle tavanomaisten mekanismien mukaisesti. Neuvosto huolehtii näissä eri elimissä ja yhteistyössä komission kanssa eri hankkeiden koordinoinnista. 4. Neuvosto on tuominnut jyrkästi ja useaan otteeseen Kolumbian ihmisoikeuksien vakavat ja jatkuvat loukkaukset. Se on kehottanut kaikkia selkkauksen osapuolia lopettamaan loukkaukset, kunnioittamaan ihmisoikeuksia ja toimimaan kansainvälisen humanitaarisen oikeuden mukaisesti. Neuvosto on myös pannut merkille Kolumbian hallituksen pyrkimykset puolisotilaallisten joukkojen toiminnan rajoittamiseksi ja velvoittanut sen toteuttamaan lisätoimenpiteitä. 5. Ilmasta käsin tehtävän savudesinfektion osalta neuvostolla on ollut tilaisuus ilmaista Kolumbian viranomaisille EU:n kanta ja erityisesti epäilynsä tämän toimenpiteen tehokkuudesta. Neuvosto on kannattanut kolumbialaisten aloitteita desinfektion itsenäisestä kansainvälisestä valvonnasta Kolumbian viranomaisten määrittämien mekanismien pohjalta. Lisäksi neuvosto on varoittanut Kolumbian viranomaisia siitä, että ilmasta käsin tehtävä savudesinfektio voi vaikuttaa kielteisesti nykyisiin ja tuleviin yhteistyöhankkeisiin. EU:lla on ollut tilaisuus ilmaista vakaumuksensa siitä, että vaihtoehtoinen viljely on tehokkain keino torjua laitonta viljelyä. 6. Lopuksi neuvostolla on ollut Yhdysvaltojen kanssa käymänsä vuoropuhelun puitteissa tilaisuus esittää useaan otteeseen Euroopan unionin kanta kaikkiin Kolumbian rauhanprosessin näkökohtiin ja vaihtaa tietoja Kolumbian tilanteesta.